Врз основа на член 39 од Статутот на Македонската Риболовна Федерација (во понатамошниот текст МРФ) и Правилникот за организирање на натпревари во спортски риболов на Република Македонија, Управниот одбор на МРФ на седницата одржана на\_\_\_\_\_\_\_\_\_\_\_\_\_\_ година донесе :

 **П Р О П О З И Ц И И**

за натпревари во 2023 година за дисциплина „Пливка“

 **ОПШТИ ОДРЕДБИ**

**Член 1**

 Со овие пропозиции поблиску се уредуваат прашањата во врска со организирањето на натпреварите од страна на МРФ и ЗСР, СРК, СРД, (скратено име за сите риболовни здруженија и клубови во понатамошниот текст е РЗК) и тоа:

1. Прва лига категорија сениори
2. Прва лига категорија У-20 и У-25
3. Прва "Супер Лига" сениори
4. Куп натпревари на Република Македонијa;
5. Државно првенство на РМ во категорија У-15
6. Средби на спортски риболовци;
7. Средба на членови на УО, комисии и судии
8. Натпревари во организација на РЗК.

**Член 2**

 Натпреварите на кои се однесуваат овие Пропозиции, во сите конкуренции, се одржуваат согласно Правилата и Правилникот за организирање на натпревари во спортски риболов во Р. Македонија.

**Член 3**

 Со натпреварите раководат:

- Организаторот (МРФ или РЗК)

- Натпреварувачката комисија на МРФ за дисциплина „Пливка“

**Член 4**

 За натпреварите во организација на МРФ, се изработува Календар за секоја натпреварувачка година одделно. Во истиот се внесуваат датумите и местото на одржувањето на натпреварите во сите конкуренции, со евентуални ограничувања за техниката на ловење и видови на риби кои не се бодуваат.

 За секој натпревар одделно, Натпреварувачката комисија на МРФ, изготвува Програма. Во истата се наведуваат термините и местото на одржувањето на натпреварот, евентуални ограничувања на видови на риби кои не се бодуваа и риболовен прибор, судиски колегиум, место на доделување на награди и признанија и сл. Програмата се доставува до сите РЗК членки на МРФ, најмалку 15 (петнаесет) дена пред одржувањето на истиот..

 Натпреварувачката комисија, има право да изврши промена на термините, техниката на ловење и видови на риби кои не се бодуваат, како и местата на одржувањето на одделни натпревари, по однос на виша сила, неповолни услови, како и други непредвидени ситуации поради кои не може да се организира натпреварот. Таа има обврска да ги извести сите РЗК учеснички на натпреварот најмалку 7 (седум) дена пред одржувањето на истиот.

**Член 5**

 РЗК, организатори на натпревари во спортски риболов, до МРФ, Министерство за земјоделство, шумарство и водостопанство, Државен инспекторат за земјоделство и Агенција за млади и спорт, задолжително доставуваат Програма со времето и местото на одржувањето на натпреварите најмалку 15 дена пред одржувањето на истите.

**Член 6**

 За учество на натпреварите, без оглед дали се во организација на РЗК или МРФ, натпреварувачите и капитените на сите екипи учеснички, задолжително треба да поседуваат спортска легитимација.

 За добивање на спортска легитимација потребно е да се достават до МРФ следниве документи :

* Барање за регистрација на сите натпреварувачи и капитени на екипите;
* Спортски договори за сите натпреварувачи и капитените на екипите ;
* Лекарски уверенија за сите натпреварувачи издадено од лекар за спортска медицина или интернист;
* Лично осигурување за сите натпреварувачи.

**Член 7**

 На натпреварите во организација на МРФ, капитени на екипи можат да бидат само лица со валидни спортски Договори склучени со тоа РЗК, освен на натпреварите во „Супер лигата“ каде капитен на натпреварувач може да биде и лице од друго РЗК кое поседува спортска легитимација.

 На натпреварите во организација на МРФ, за одредена екипа, можат да натпреваруваат само натпреварувачи со валидни (важечки) спортски договори склучени со тоа РЗК.

 **ЛИГА НАТПРЕВАРИ**

**Член 8**

Лига натпреварите го носат името:

* Прва спортско риболовна лига во конкуренција (се наведува конкуренцијата);

 **Прва спортско риболовна лига во дисциплина „Пливка“ - сениори:**

**Член 9**

 Екипите во Првата спортско риболовна лига во конкуренција сениори, ќе бидат составени од по 3 (три) натпреварувачи, 1 (еден) резервен натпреварувач и 1 (еден) капитен на екипата.

**Член 10**

 Право на учество во Првата лига во натпреварувачката 2023 година, имаат сите РЗК со повеќе екипи доколку навремено се пријават, ја уплатат годишната членарина на МРФ за за тековната година и ја платат пропишаната котизација за овој натпревар во предвиден рок.

 Доколку за натпреварите, РЗК пријави 2 (две) екипи, ист натпреварувач има право на настап само за екипа во која е пријавен пред започнувањето на натпреварите. Ова не се однесува на Куп натпревар на кој РЗК може да пријави и комбинирана екипа.

**Член 11**

 Циклусот на натпреварите за натпреварувачка 2023 година ќе трае 4 (четири) кола. Секое коло претставува посебен натпревар и се одржува во еден ден.

 Натпреварите ќе траат 4 (четири) часа не сметајќи го времето за подготовка. Времето за подготовка се ограничува на 120 минути.

**Член 12**

 Дозволена количина на прихрана за лигата е 20 литри во влажна и растресена сотојба. Мамците, заедно за ловење и прихрана, се ограничуваат на 2 литри, од кои најмногу 1 литар ларва од комарец (фуи), ½ литар дождовен црв (несецкан) и 60 мл. вердевас (крупна ларва за на јадица). Секој натпреварувач, при проверка на прихраната и мамките, задолжително треба да поседува кофи и мерици со официјална мерка од производителот.

 За чување на уловената риба во жива состојба, секој натпреварувач задолжително треба да има мрежа (чуварка) со минимална должина од 2,5 метри.

**Член 13**

 Пресметувањето на резултатите ќе се врши согласно Правилата за натпревари во спортски риболов во Р. Македонија.

**Член 14**

 Најдобро пласираната екипа во Првата лига се стекнува со титулата Државен првак на Р. Македонија во дисциплина „Пливка“ - сениори за 2023 година.

 Најдобро пласираниот натпреварувач се стекнува со титулата Државен првак на Р. Македонија за 2023 година.

**Супер риболовна лига во дисциплина „Пливка“:**

**Член 15**

 Натпреварите во Супер Лигата во конкуренција сениори, ќе се одржат само во поединечна конкуренција. Циклусот на натпреварите ќе трае 4 (четири) кола и секое коло претставува посебен натпревар и се одржува во еден ден.

 Супер Лигата нема да се одржи доколку за истата се пријават помалку од 8 (осум) натпреварувачи. Натпреварите ќе траат 4 (четири) часа , а времето за подготовка се ограничува на 120 минути.

**Член 16**

 Право на учество во Супер Лигата имаат натпреварувачи од Лигата „Пливка“ во тековната година, со единствен критериум да учествувале најмалку на 3 (три) од вкупно 4 (четири) кола во Првата спортско-риболовна лига во 2023 година. Потребно е во определениот рок да се пријават за учество во лигата и да ја платат предвидената котизација.

 Првите 3 (три) пласирани натпреварувачи од категорија У-25 стекнуваат право да учествуваат во Супер Лигата без плаќање на котизација.

 Секој натпреварувач може да има еден капитен, при што исто лице не може да биде капитен на 2 (два) или повеќе натпреварувачи.

**Член 17**

 На натпреварите во Супер Лигата задолжително е поседување на следната опрема:

* Штек со комплетна должина од 13 метри, со толеранција од –60 см (мерен од судиите),
* Најмалку 2 (два) топ-сета (резервни врвови за штек) со должина над 4 метри,
* Купинг-кит (додатен дел за прихранување со штек),
* 2 (две) меч или телемеч трски со минимална должина од 3.9 мт.
* Риболовен стол со платформа за нозе.
* Чуварка од 3.5 мт.
* Официјални мерици и кофи за прихрана,
* Кепче со минимална должина од 3 м.

 При проверка на храната и мамките, доколку судиите вршат контрола на опремата пропишана во ставот 1 на овој член, времето за подготовка се продолжува за 10 минути.

 Натпреварувачите кои не ја поседуваат потребната опрема, нема да можат да учествуваат на натпреварот (се дисквалификуваат за тековниот натпревар).

 Проверка на опремата, судиите треба да ја извршат пред сигналот за почеток на тешка прихрана.

**Член 18**

 Дозволена количина на прихрана и додатоци во Супер Лигата е 20 литри во влажна и просеана сотојба.

 Во додатоци се подразбира земја, глина, чакал, ризла, разни житарици, пченка, коноп, адитиви и слично.

 Во текот на целиот натпревар, дозволена е употреба на прашкаст или течен адитив најмногу до 100 мл., но тој треба претходно да се пријави кај судиите кога ја вршат проверката на прихраната и мамките.

 Количина на мамки се ограничува на 2,5 литри, од кои најмногу 1 литар ларва на комарец („фуј“), 60 мл.ларва (што се користи за на јадица*)* се прикажува во посебна мерилица и најмногу ½ литар дождовен црв (несецкан).

**Член 19**

 Техниките и приборот кој може да се користи и видовите риби кои се дозволени да се ловат се следниве:

 **Прво коло:** Меч техника. Меч или телемеч, ваглер или слајдер. Исфрлање најмалку 20 метри. Сите риби се дозволени;

 **Второ коло:** Меч и штек техника. Меч или телемеч, ваглер или слајдер не се задолжителни. Штекот најмалку 9 метри должина. Сунчица и сите останати риби се дозволени. Плашка и двопругаста белвица не се дозволени.

 **Трето коло:** Штек техника. Минимална должина на штекот 11 метри. Сите риби се дозволени;

 **Четврто коло:** Сите техники. Плашка, двопругаста белвица и сунчица не се дозволени.

 Максимална должина за ловење со штек е 13 метри (толеранција -60см), мерено од судиите.

**Член 20**

 За натпреварите во Супер Лигата 2023, ќе важат најновите Правила на FIPS-ed објавени во јануари 2023 година. Правилникот за натпревари и судење во дисциплината Пливка според FIPS-ed (01/2023), ќе биде објавен на страната на МРФ во одделот Правилници.

 За пресметување на конечните пласман во Супер Лига 2023 ќе се земаат во обзир постигнатите резултати од сите 4 (четири) одржани кола. Секој натпреварувач треба да учествува во сите кола од лигата. Евентуалното отсуство мора да биде оправдано и натпреварувачот за тоа коло добива 0 (нула) бодови.

 Во случај на дисквалификација поради непоседување на задолжителната опрема, натпреварувачот во тоа коло добива 0 (нула) бодови со можност да ги продолжи натпреварите во наредни кола доколку ја обезбеди потребната опрема пропишана во Член 17, став 1 од овие Пропозиции.

 Во случај на дисквалификација поради црвен картон, натпреварувачот нема право да ги продолжи понатаму натпреварите за тековната година.

**Член 21**

 Првите 6 (шест) пласирани натпреварувачи и од Супер Лигата дисциплина „Пливка“ – Сениори, за 2023 година ја сочинуваат репрезентацијатана Р. Македонија на меѓународните натпревари во организација на FIPS-ed во 2023 година (Светско/Европскопрвенство).

 Првакот од Спортско-риболовната лига 2023, како и првите 3 (три) пласирани натпреварувачи од лига натпреварите во категорија У-25, се здобиваат со право за учество во Супер Лига 2023 без надоместокот за котизација.

**Прва спортско риболовна лига во дисциплина „Пливка“ – категории У20 и У25:**

**Член 22**

 Натпреварите во конкуренции У20 и У25, ќе се организираат само во поединечна конкуренција. Натпреварувачите ќе се натпреваруваат одделно во категорија У20 и У25.

 Сите РЗК, што ќе се пријават за учество во лига натпреварите во дисциплина „Пливка“- конкуренција сениори, задолжително мораат да пријават и најмалку еден натпреварувач во категорија У20 или У25 .

 Право да пријават свои натпреварувачи за оваа лига имаат и РЗК кои немаат свои екипи во лига натпреварите конкуренција сениори, доколку навремено извршат пријава и ја уплатат годишната членарина на МРФ и котизација за натпреварувачите за тековната година во предвидениот рок. Бројот на натпреварувачи не се ограничува.

 **Член 23**

 Циклусот на натпревари ќе трае 4 (четири) кола, во ист термин и на иста вода со лига натпреварите во дисциплина „пливка“ за сениори, со тоа што секое коло претставува посебен натпревар и се одржува во еден ден.

 Натпреварите за категоријата У-20 ќе траат 3 (три) часа, а за категоријата У-25 ќе траат 4 (четири) часа не сметајќи го времето за подготовка. Времето за подготовка се ограничува на 90 минути за У-20 и 120 минути за У-25.

 Максималната должина на риболовната трска за категоријата У-20 се ограничува на 11,5 метри. За У-25 максималната должина е 13 метри.

 Во овие категории нема ограничување на видовите на риби.

**Член 24**

 Дозволена количина на прихрана и додатоци за категоријата У-20 е 17 литри, а за У-25 е 20 литри во влажна и просеана сотојба.

 Во додатоци се подразбира земја, глина, чакал, ризла, разни житарици, пченка, коноп, адитиви и слично.

 Количина на мамки се ограничува на 2,0 литри, од кои најмногу 1 литар ларва на комарец (фуи), 60 мл.ларва (што се користи за на јадица*)* и најмногу ½ литар дождовен црв (несецкан).

**Член 25**

 За чување на уловената риба во жива состојба, секој натпреварувач задолжително треба да има мрежа (чуварка) со минимална должина од 2 метри.

**Член 26**

 Пресметувањето на резултатите ќе се врши согласно Правилата за натпревари во спортски риболов во Р. Македонија.

 Најдобро пласираниот поединец се стекнува со титулата Државен првак на Р. Македонија одделно во категорија У20 и У25 во дисциплина „Пливка“ - за 2023 година.

**ДРЖАВНО ПРВЕНСТВО**

**Член 27**

 Државно првенство на Р.Македонија во дисциплина „Пливка“ се организира во следниве три категории: инвалиди и глуви, сениорки и во категорија У15. Право на учество имаат сите РЗК, членки на МРФ, со најмногу до 2 (две) екипи, доколку навремено се пријават за натпреварот, ја уплатат годишната членарина на МРФ за тековната година и ја платат пропишаната котизација во предвидениот рок.

**Член 28**

 Натпреварот ќе се организира како еден натпревар во два натпреварувачки дена.

**Член 29**

 Натпреварите во сите категории, нема да се одржат доколку се пријават помалку од 3 (три) екипи.

 Доколку за натпреварот се пријават помалку од 3 (три) екипи натпреварот ќе се одржи само во поединечена конкуренција доколку се пријават најмалку 7(седум) натпреварувачи.

**Член 30**

 Натпреварите во сите категории ќе траат 3 (три) часа не сметајќи го времето за подготовка. Времето за подготовка во сите конкуренции се ограничува на најмногу 60 минути.

 Дозволен е прибор по слободен избор. Максимална дозволена должина на риболовната трска за У-15 е 10 (десет) метри, кај сениорките и инвалидите е 11,5 метри. Нема ограничување на видот и големината на рибите.

**Член 31**

 Екипите за Државното првенство во дисциплината „Пливка“, во сите категории, се составени од 3 (три) натпреварувачи, 1 резервен натпреварувач и 1 капитен на екипа.

 Во екипите во категорија У15 може да настапи и по 1 (една) натпреварувачка од иста категорија.

**Член 32**

 Пресметувањето на резултатите ќе се врши согласно Правилата за натпревари во спортски риболов во Р. Македонија.

**Член 33**

 Најдобро пласираниот поединец и екипа се стекнуваат со епитет Државен првак на Р.Македонија во дадената дисциплина и дадената конкуренција за 2023 година.

**КУПОВИ НА РМ**

**Член 34**

 Куп натпреварите на Р. Македонија во дисциплините „Пливка“, се одржуваат секоја година во категориите Сениори, Сениорки, Инвалиди и глуви и У-15.

 Купот на Р. Македонија, во дисциплината „Пливка“ во категорија У-15 се одржува секоја година и го носи името ***"***Куп РИБАРЧЕ***".***

 Куповите се организираат како натпревар во еден натпреварувачки ден.

**Член 35**

 Право на учество имаат сите РЗК членки на МРФ во дисциплината „Пливка“, во сите категории, со повеќе екипи, доколку навреме поднесат пријава за екипите , ја уплатат годишната членарина на МРФ и ја платат пропишаната котизација за овој натпревар во предвидениот рок.

 На Куп натпреварите во дисциплината „Пливка“, во конкуренција Сениoри и У15, РЗК може да пријави повеќе екипи независно од составот во кој настапувале во Лига натпреварите 2023, но постигнатите резултати нема да бидат бодувани во избор на екипи за учество во изборот за екипа на година. Резултатите ќе се вреднуваат само доколку екипата настапи во ист состав на Купот и Лига натпреварите.

**Член 36**

 Во сите категории екипите се составени од 3 (три) натпреварувачи, 1 (еден) капитен на екипа и 1 (еден) резервен натпреварувач.

**Член 37**

 Дозволен е прибор за ловење по слободен избор и улов на сите видови и големини на риби.

 Времетраењето на натпреварите во конкуренција сениори е 4 (четири) часа не сметајќи го времето за подготовка (најмногу 120 минути), во конкуренција сениорки, инвалиди и глуви 3 (три) часа не сметајќи го времето за подготовка (најмногу 90 минути), и У-15 3 (три) часа не сметајќи го времето за подготовка (најмногу 60 минути).

**Член 38**

 На Куп натпреварите, во сите дисциплини, резултатите се утврдуваат и награди се доделуваат само во екипна конкуренција. Поединечниот пласман се бодува само за избор на спортист на годината.

 Најдобро пласираната екипа во одредена конкуренција, се стекнува со титулата Победник на Купот за 2023 година и право за настап на Балканското првенсто во следната година. Ова правило ќе се применува и во следните сезони.

**СРЕДБА на СПОРТСКИ РИБОЛОВЦИ**

**Средба на ВЕТЕРАНИ**

**Член 39**

 Средба на ВЕТЕРАНИ спортски риболовци, во дисциплина „Пливка“, се одржува секоја година во екипна и поединечна конкуренција.

 Право на учество имаат сите РЗК, членки на МРФ, со најмногу до 3 (три) екипи доколку навремено се пријават и ја уплатат годишната членарина на МРФ за тековната година.

 На оваа средба учество можат да земат и други екипи , доколку МРФ даде согласност за учество (пример екипа на МРФ и сл.)

**Член 40**

 Екипите се составени од по 3 (три) натпреварувачи и 1 (еден) капитен на екипата и може да бидат составени од мажи, жени или комбинирано.

 Членови на екипата можат да бидат само спортски риболовци кои во годината во која се одржува натпреварот полнат 60 години и повозрасни.

 Дозволен е прибор за ловење по слободен избор и улов на сите видови и големини на риби. Натпреварот ќе трае 3 (три) часа не сметајќи го времето за подготовка (најногу 60 минути).

**Член 41**

 Победникот на средбата во екипна и поединечна конкуренција, се стекнува со титулата Победник на средбата на ветерани во дисциплината „Пливка“ за 2023 година.

**Средба на СПОРТСКО-РИБОЛОВНИ СУДИИ И ЧЛЕНОВИ НА КОМИСИИ И ЧЛЕНОВИ НА УО**

**Член 42**

 Право на учество имаат сите судии, членови на комисии и членови на УО на Македонската Риболовна Федерација доколку се регистрирани спортски риболовци во тековната година.

**Член 43**

 Натпреварот се одржува секоја година во екипна и поединечна конкуренција.

 Дозволен е прибор за ловење по слободен избор и улов на сите видови и големини на риби.

 Натпреварот ќе трае 3 (три) часа не сметајќи го времето за подготовка (најмногу 60 минути).

**Член 44**

 Победникот на средбата се стекнува со титулата Победник на Средбата на спортско-риболовните судии, членови на комисии и членови на УО во дисциплината за тековна година.

**НАТПРЕВАРИ ВО ОРГАНИЗАЦИЈА НА РЗК**

**Член 45**

 РЗК можат да организираат натпревари во спортски риболов:

* помеѓу членовите на РЗК (клубски натпревари);
* помеѓу екипи од Р. Македонија и со учество на екипи од други држави, во сите категории на натпреварувачи и сите дисциплини.

**ИЗБОР НА НАТПРЕВАРУВАЧИ ЗА СОСТАВ НА РЕПРЕЗЕНТАЦИЈА И ЕКИПИ КОИ ЌЕ УЧЕСТВУВААТ НА МЕЃУНАРОДНИ НАТПРЕВАРИ**

**Изборот на натпреварувачи за состав на репрезентација во дисциплината „Пливка“ - сениори:**

**Член 46**

 За избор на натпреварувачи за состав на репрезентацијата во конкуренција сениори, во 2023 година, се земаат во предвид резултатите остварени само во „Супер лигата“.

 Во „Суперлигата“ првопласираниот натпреварувач во секое коло одделно, освојува бодови еднакви на бројот на натпреварувачите кои го започнале натпреварувањето во лигата, второпласираниот за 1 (еден) бод помалку и т.н.

 При пресметување на конечниот пласман, победник е натпреварувачот со најмногу освоени бодови во четирите одржани кола.

 Доколку два или повеќе натпреварувачи освојат исти број на бодови од Супер Лигата, подобар пласман ќе има натпреварувачот со поголем збир на вкупна изловена тежина на риби од Супер Лигата.

 Во случај и на ваква еднаквост помеѓу два или повеќе натпреварувачи, подобар пласман има натпреварувач со најголема изловена тежина во било кое од четирите одржани кола.

 Првите 6 (шест) пласирани натпреварувачи од Супер Лига сениори за 2023 година, остваруваат право на учество во репрезентацијата на Р. Македонија за 2023 година на Светското или Европското првенство на државите (нациите).

 Доколку нашата репрезентација не учествува во тековната година или меѓународните првенства не се одржат, пласманот важи до следното учество и не се организира нова Супер Лига за избор на репрезентација.

 На меѓународните првенства, првиот ден ловат првите петопласирани репрезентативци, шестопласираниот е резерва. Вториот ден, резервниот натпреварувач го менува најслабо пласираниот од првиот ден. Доколку во првиот ден се постигне добар резултат, Стручниот штаб одлучува дали има потреба од замена во вториот ден.

**Изборот на натпреварувачи за состав на репрезентација во дисциплината „Пливка“ – У20 и У25:**

**Член 47**

 По завршувањето на сите предвидени кола, во категотија У20 и У25, 10 (десет) најдобро пласирани натпреварувачи (5 натпреварувачи од категорија У20 и 5 од категорија У25) би посетувале еден вид „академија“, каде под надзор на претходно избрани тренери, би работеле на усовршување на техники на риболов и користење на риболовен прибор (пред се штек и меч).

 По оценка на тренерите, 5 (пет) најуспешни натпреварувачи, би ја сочинувале репрезентацијата на РМ за учество на Светското или Балканското првенство во 2023 година.

**Изборот на екипи за учество на меѓународни натпревари во дисциплината „Пливка“:**

**Член 48**

 Во 2023 год. во дисциплината „пливка“, во категорија сениори, првопласираната екипа во Првата лига се стекнува со право за учество на Светско-клупско или Балканско првенство во 2023 година по сопствен избор.

 Победникот на Куп натпреварот – пливка во конкуренција сениори за 2023, се стекнува со право за учество на Балканско првенство во следната година.

 Доколку првопласираната екипа во лига натпреварите одлучи да учествува на Светско-клупско првенство, ,право на учество на Балканско првенство добива второпласираната екипа во лига натпреварите.

 Доколку првопласираната екипа во лига натпреварите одлучи да учествува на Балканскато првенство, право на учество на Светското првенство добива второпласираната екипа во Лига натпреварите. Доколку и таа се откаже, право за настап добива третопласираната и т.н.

 Доколку една иста екипа освои и Лига и Куп, или доколку Купот не се одржи од било кои причини, право на настап на Балканското првенство добива второпласираната екипа од лигата. Доколку второпласираната екипа од лига натпревари не се пријави за учество на Балканско првенство право за учество добива третопласираната екипа од лига натпреварите во 2023 година и т.н.

 Доколку Купот не се одржи, и првакот од лига натпреварите земе учество на Светското клупско првенство, право за учество на Балканското првенство стекнуваат 2-ро и 3-то пласираните екипи од лига натпреварите.

 Екипите кои стекнале право за учество на меѓународните натпревари, најкасно 35 дена пред почетокот, мора да достават одлука до Натпреварувачката комисија или до МРФ каде ќе учествуваат. Во спротивно го губат правото на учество и нивното место ќе го завземе следата рангираната екипа.

**IX. ЗАВРШНИ ОДРЕДБИ**

**Член 49**

 По одржаното мерење, на сите натпревари во организација на МРФ (во сите категории и конкуренции), рибата задолжително се враќа жива во вода.

 Доколку рибата не се врати во вода за членовите учесници на натреварот (натпреварувач, капитен, судија или делегат) следува казна со неучество на 10 (десет) последователни натпревари во организација на МРФ.

 Доколку некој од учесниците на натпреварот (натпреварувач, капитен, судија или делегат) ја земе уловената риба, лицето се казнува со забрана за учество на натпревари во следните 3 (три)

години.

**Член 50**

 Капитенот,помошник капитенот и логистичкиот персонал на репрезентацијата на
Р. Македонија, во дисциплина „Пливка“ги предлага НКП, а ги верификува УО на МРФ.

**Член 51**

 Екипи на РЗК, членки на Македонска Риболовна Федерација, можат да настапат на меѓународни натпревари (Светско клубско првенство или КУП натпревари во рамките на Риболовната асоцијација Јадранско-Подунавска – РАЈП) под услов да го пријават своето учество на тие натпревари во МРФ најмалку 30 дена пред настапот.

 Без да го пријават своето учество во МРФ не смее да се учествува на тие натпревари. Во случај да земат учество на тие натпревари, без пријавување во МРФ, им се забранува секакво учество на натпреварите што ги организира МРФ во траење од 3 (три) години.

**Член 52**

 За сите натпревари се плаќа котизација, износот го предлага НКП, а го верификува Управниот Одбор на Македонската Риболовна Федерација, за секој натпревар одделно.

**Член 53**

 Овие пропозиции влегуваат во сила со денот на донесувањето.

 Натпреварувачка комисија „Пливка“

Претседател,

Зоран Кожухаров